**Ομιλία Λευτέρη Αυγενάκη**

Σας καλωσορίζω στην παρουσίαση της έναρξης ενός εγχειρήματος ζωτικής σημασίας για την κοινωνία και το αθλητικό μας οικοδόμημα:

* την προάσπιση της υγείας των αθλητών μας, των παιδιών, των νέων, αλλά και μεγαλύτερης ηλικίας. Της υγείας όλων εκείνων των προσώπων που αλληλοεπιδρούν στους αγωνιστικούς χώρους, ανοικτούς και κλειστούς, σε όλη την Ελλάδα.

Αποτελεί παραδεκτό πρόβλημα, σε όλο τον κόσμο, η συχνή έλλειψη των απαραίτητων γνώσεων παροχής Πρώτων Βοηθειών από τους ανθρώπους που κατέχουν θέσεις ευθύνης στην αγωνιστική προετοιμασία των αθλητών. Πρώτες Βοήθειες που είναι εξαιρετικά κρίσιμες χρονικά, καθώς λίγα δευτερόλεπτα ταχείας αντίδρασης ή καθυστέρησης, είναι εκείνα που μπορεί να κάνουν την ειδοποιό διαφορά.

Κι αν για την παγκόσμια μάστιγα, την πανδημία του Conid-19, η λύση για να ξαναπάρουμε τις ζωές μας πίσω είναι ο εμβολιασμός, για την αποτροπή δυσάρεστων καταστάσεων υγείας, κατά τη διάρκεια προπονήσεων και αγώνων, το «φάρμακο» είναι η κατάρτιση.

Στον επαγγελματικό αθλητισμό η αντιμετώπιση του ζητήματος αυτού μοιάζει αυτονόητη, λόγω των πολυπληθών ιατρικών επιτελείων που διαθέτουν οι επαγγελματικές ομάδες. Ωστόσο, πολλά ζητήματα εγείρονται και ανακύπτουν γύρω από τον ερασιτεχνικό αθλητισμό, που είναι προτεραιότητά μας και το επίπεδο ετοιμότητας των σωματείων μας και των παραγόντων τους.

Εύλογα, πάρα πολλοί γονείς αναρωτιούνται αν υπάρχει επαρκής ιατρική βοήθεια στους αγώνες των παιδιών τους κι ακόμα περισσότερο, εφόσον συμβεί κάτι στην προπόνηση, αν θα επέμβει κάποιος άμεσα και καθοριστικά.

Αυτά τα κομβικά ζητήματα μας προβλημάτιζαν από τις πρώτες ημέρες που ο Πρωθυπουργός μας, Κυριάκος Μητσοτάκης, μου ανέθεσε το χαρτοφυλάκιο του Αθλητισμού.

Μάλιστα, για πολύ μεγάλο χρονικό διάστημα, κι ενόσω επεξεργαζόμασταν εντατικά το 4ο νομοσχέδιο της αθλητική μεταρρύθμισης, με την αναμόρφωση του πλαισίου της προπονητικής και τον εκσυγχρονισμό των δικαιωμάτων και των υποχρεώσεων των προπονητών, διαπιστώσαμε με έκπληξη την εξής ζωτική έλλειψη:

* Ανάμεσα σε τόσα προσόντα που απαιτείται να διαθέτουν οι άνθρωποι που έχουν την πιο στενή και ενίοτε καθημερινή επαφή με τους αθλητές, δεν συμπεριλαμβάνονταν οι βασικές γνώσεις παροχής Πρώτων Βοηθειών!

Έτσι, θεσπίσαμε με το άρθρο 36 του ν. 4809/2021 την υποχρέωση των προπονητών να είναι καταρτισμένοι και σ’ αυτόν τον τομέα. Προβλέψαμε να συμπεριλαμβάνεται, υποχρεωτικά, στα δικαιολογητικά της άσκησης του επαγγέλματος του προπονητή, για πρώτη φορά και το «δίπλωμα εκπαίδευσης πρώτων βοηθειών», αναγνωρισμένο από πιστοποιημένο εκπαιδευτικό οργανισμό.

Συμπτωματικά, τις ημέρες που το σχέδιο νόμου συζητούνταν στην Επιτροπή Μορφωτικών Υποθέσεων της Βουλής, προτού εισαχθεί προς ψήφιση στην Ολομέλεια, συνέβη και το συνταρακτικό γεγονός στον ποδοσφαιρικό αγώνα Δανία – Φινλανδία για το Euro: Η «κατάρρευση» του ποδοσφαιριστή Κρίστιαν Έρικσεν στον αγωνιστικό χώρο κι ενόσω ο αγώνας διεξάγονταν.

Προκλήθηκε σοκ στο παγκόσμιο στερέωμα, όπως θα θυμάστε, αλλά η ταχύτατη παροχή των Πρώτων Βοηθειών, που οδήγησαν στην ανάνηψη και στη σωτηρία του, υπενθύμισαν την αδήριτη ανάγκη της ύπαρξης τέτοιας πιστοποιημένης εκπαίδευσης των στελεχών της αθλητικής οικογένειας και επιβεβαίωσαν εμφατικά τη σκοπιμότητα της ρύθμισης, η οποία υπερψηφίστηκε μερικές ημέρες αργότερα.

Και σήμερα, μετά από προετοιμασίες μηνών, είμαστε στην ευχάριστη θέση κι έχω την τιμή να σας παρουσιάζουμε, σε φιλοξενία από το Ολυμπιακό Αθλητικό Κέντρο Αθηνών, το επιστημονικό πρόγραμμα «Εκπαίδευση Πρώτων Βοηθειών στον Αθλητισμό - Safe In Sports».

Μια κοινή δράση ζωής, σε στενή συνεργασία του Εθνικού Κέντρου Άμεσης Βοήθειας –κι ευχαριστώ θερμά τον φίλο πρόεδρό του, Νίκο Παπαευσταθίου- και διακεκριμένων επιστημόνων: του φίλου, Χειρουργού Ορθοπεδικού και επικεφαλής της επιτροπής του ΕΟΚΑΝ για την «Κατ’ Εξαίρεση Θεραπευτική Χρήση», Γιώργου Στεφανουδάκη και της Αναισθησιολόγου, Διευθύντριας του Τμήματος Επειγόντων Περιστατικών του Γενικού Νοσοκομείου ΚΑΤ, Μαρίνας Καλογριδάκη.

Σκοπός του «Safe In Sports», είναι να συμβάλει στο έργο της πιστοποίησης όσο το δυνατόν περισσότερων εμπλεκομένων προσώπων με τον αθλητισμό, ανεξαρτήτως ειδικότητας.

Ένα έργο, που θα επιτευχθεί μέσα από εξειδικευμένα σεμινάρια στους περίπου 150 σταθμούς και υποσταθμούς του ΕΚΑΒ σε όλη την Ελλάδα, το οποίο θα παρέχει και την απαραίτητη πιστοποίηση στους εκπαιδευόμενους, αλλά και με τη βοήθεια του επιστημονικά πληρέστατου και εύληπτου εγχειριδίου, το οποίο θα διανεμηθεί σε όσους παρακολουθήσουν το πρόγραμμα.

Θέλω ξανά να ευχαριστήσω θερμά το ΕΚΑΒ και τον Πρόεδρό του, Νίκο Παπαευσταθίου, καθώς και τους ιατρούς μας, Γιώργο Στεφανουδάκη και Μαρίνα Καλογριδάκη για την σημαντικότατη συνεισφορά τους σ’ αυτό το εγχείρημα, για το οποίο –ως ειδικότεροι από μένα- θα σας μιλήσουν αναλυτικότερα.

Κλείνοντας, θέλω να καλέσω όλη την αθλητική οικογένεια να στηρίξει αυτή την προσπάθεια και σύντομα να έχουμε όσο το δυνατόν περισσότερους εκπαιδευμένους, πιστοποιημένους σε όλους τους αγωνιστικούς χώρους στη χώρα μας.

Η προστασία της υγείας αθλητών και αθλουμένων, αλλά και η επιμόρφωση όλων όσων απαρτίζουν την αθλητική οικογένεια της χώρας, δεν είναι μόνο υποχρέωση της Πολιτείας. Είναι υπόθεση όλων μας.

Σας ευχαριστώ.